
Принтирай Шрифт -а а +а 

Сега ти се е отворил шансът да притежаваш произведения на родни знакови автори, за което може да благодариш учтиво на ИСИ. До 10 януари в галерията на бул. „Васил Левски“ 134 те очакват около 400 магнита с репродукции на случващото се в изкуството ни днес, събрани в изложбата Магнит и антимагнит. Авторите са 55 и сред тях попадат Андрей Даниел, Недко Солаков, Иван Мудов, Викенти Комитски, Явор Гърдев, Мишо Новаков, Никола Михов и т.н, всички подредени под зоркия кураторски поглед на Яра Бубнова. Виж пълния списък тук и сам се убеди, че изложбата покрива всякакви техники и направления.

Между намагнетизираните стени на галерията всяка поредица в скромни размери от 10 на 10 (сантиметра, разбира се!) припомня както емблематични фотографии, картини и скулптори, така и знакови моменти от инсталации и пърформанси. С един поглед се връщаш към култовото ревю на Мариела Гемишева Fire Fashion в двора на пожарната, когато стройни модели хвърляха бални рокли в пламъците и оставаха почти голи. Отново ще видиш и чудатите дървени машини на Любен Костов и ще се запиташ дали наистина действат. Черно-белите соцмонументи от фотографиите на проекта Forget Your Past на Никола Михов пък ще те пратят още по-назад. Тук е и видеоинсталацията Рециклирайки истории на Красимир Терзиев, в която на четири екрана течеше Казабланка в последователност, контролирана от потока посетители (трудно е да обясним механизма, но помним, че беше доста интересно). А изкривената ни действителност ще лъсне в сюрреалистичната живопис на Деян Янев.

Може да ти звучи като някаква тотална сбирщина, но всъщност изложбата е прецизна селекция, в която и познавачи, и любители ще открият по нещо за себе си или нещо, което откровено да ги шокира (какво по-съвременно?). Допадне ли ти магнит, побързай да си го купиш. Цената е 9,80 лева, а наличността е ограничена - всеки е в лимитиран тираж от 10 бройки. Ако си достатъчно бърз, ще се сдобиеш с компактна съвременна колекция и ще превърнеш вратата на хладилника си в минигалерия. Така всеки път щом си взимаш нещо за хапване/пийване, ще се радваш на вкуса си за изкуство.

Магнит и антимагнит е в галерия ИСИ до 10 януари
Текст Нели А. Калчева / Фотография Васил Танев

